קאהן הלך לעולמו ביום ו' 18 במאי 2018 בביתו בקיסריה. כשהוא בן 95 במותו. בתחושה שהגשים את חלומו להיות איל ספנות.
צמד ילד
צֶמֶד יֶלֶד הוא הרכב מוזיקלי של שני ילדי פלא דתיים, המוחלפים כל כמה שנים, השרים בעיקר מוזיקה יהודית מקורית.
הצמד הראשון שהופיע בהרכב, מהקמתו ועד ל-16 באוקטובר 2016, מנה את הזמרים דביר תיק ודניאל קרייטנברגר. לאחר מכן, ב-16 באוקטובר 2016 צמד הזמרים רועי אלקיים ויונתן זיו החליפו את הקודמים, וב-11 באוגוסט 2019 הוחלפו הזמרים ברנן רובין ואיתי טוב, שמופיעים בהרכב כיום.
היסטוריה.
ההרכב נוסד באוקטובר 2013 על ידי המפיק אריה הנץ, לצד הזמר והיוצר ישי לפידות. שני הזמרים הראשונים שהופיעו בהרכב היו דביר תיק ודניאל קרייטנברגר.
ב-13 באוקטובר 2013 הוציא הצמד את הסינגל הראשון שלהם - "ילד".
הפריצה הגדולה של הצמד התרחשה בחודש אוגוסט 2014, עם פרסום גרסת הכיסוי שלהם לשירו של רמי קליינשטיין - "מתנות קטנות". סרטון הביצוע באתר יוטיוב זכה ל-5.5 מיליון צפיות. מיד לאחר מכן החל הצמד להופיע ברחבי הארץ, ואף בחו"ל.
ציון דרך נוסף נרשם עם צאת גרסת הכיסוי של הצמד לסינגל "מודה אני", של עומר אדם במקור, שזכה ל-4.2 מיליון צפיות באתר יוטיוב.
בספטמבר 2014 זכה הצמד במצעד המוזיקה השנתי של האתר "דוס מיוזיק" בתארים "תגלית השנה" ו-"סינגל השנה", על גרסת הכיסוי שלהם לסינגל "מתנות קטנות" של רמי קליינשטיין.
ב-16 באוקטובר 2016 התחלף צמד הילדים הראשון של ההרכב ונערי הפלא רועי אלקיים ויונתן זיו היוו את הצמד החדש. בין הביצועים המצליחים שיצאו עם הצמד הזה, ניתן למנות את גרסאות הכיסוי לשירים "אעופה אשכונה", "הכל לטובה" ועוד.
ב-2 במאי 2018 הופיע הצמד בתוכניתו של הקומיקאי אלי יצפאן בערוץ 2 - "הם גדולים".
ב-11 באוגוסט 2019 הוחלף הצמד הקודם בצמד הזמרים רנן רובין ואיתי טוב, שמופעים בהרכב עד היום. גרסת הכיסוי הראשונה שיצאה בביצוע הצמד הזה הוא הקאבר לסינגל - "מישהו איתי כאן" של בניה ברבי, שזכה להצלחה גדולה עם קרוב למיליון צפיות באתר יוטיוב.
ב-27 בפברואר 2020 יצא הקליפ של הצמד "מסיבה ישראלית" - מחרוזת של שירים ישראלים ("שבט אחים ואחיות", "לשוב הביתה", "אלוף העולם", "יאסו", ועוד).
ב-8 במרץ 2020 יצא הקליפ - "מסיבה חסידית" - מחרוזת שירים חסידיים ("הטוב הטוב", "בקש עבדך", "עברי אנוכי","מאמין בניסים", "צמאה").
ב-18 בינואר 2021 יצאה גרסת הכיסוי של הצמד לשיר "מה אשיב לך" של הזמרת אודיה.
פסק דין דובס נגד הארגון לבריאות נשים בג'קסון
פסק דין דובס נגד הארגון לבריאות נשים בג'קסון (באנגלית: Dobbs v. Jackson Women's Health Organization) הוא פסק דין תקדימי שניתן על ידי בית המשפט העליון של ארצות הברית ב-24 ביוני 2022, ואשר במסגרתו קבע בית המשפט שחוקת ארצות הברית אינה כוללת זכות לבצע הפלה מלאכותית ושהזכות להסדיר ביצוע הפלות נמצאת בידי המחוקקים במדינות האיחוד ללא מגבלה חוקתית. השופט סמואל אליטו, שכתב את דעת הרוב, קבע שחוק של מדינת מיסיסיפי אשר אוסר על ביצוע הפלות אחרי השבוע ה-15 להיריון ואשר היה במרכז העתירה, הוא חוקתי, ובתוך כך קבע ששני פסקי דין קודמים – רו נגד וייד והורות מתוכננת נגד קייסי – מוטעים ובטלים. ארבעה שופטים הצטרפו לדעתו. נשיא בית המשפט העליון ג'ון רוברטס כתב בנפרד חוות דעה בה הוא הסכים שהחוק של מיסיסיפי חוקתי ושיש לבטל את הכלל שאוסר על מדינות למנוע ביצוע הפלות לפני הזמן בו העובר יכול לשרוד מחוץ לרחם, אך כתב שלא היה מרחיק מעבר לכך ומבטל את פסקי הדין הקודמים בשלמותם. שלושה השופטים שמזוהים עם הצד הליברלי של בית המשפט התנגדו להחלטת הרוב במלואה.
במסגרת העתירה התבקש בית המשפט העליון לדון בחוקתיות של חוק במדינת מיסיסיפי, אשר אוסר על ביצוע הפלות אחרי השבוע ה-15 של ההיריון ואינו מחריג כלל זה קורבנות של אונס או גילוי עריות. מרפאה שמבצעת הפלות בעיר ג'קסון במיסיסיפי עתרה נגד החוק לבית המשפט הפדרלי המחוזי בדרום מיסיסיפי, שקבע שהחוק אינו חוקתי ואסר לאוכפו, בהתאם לפסיקות בית המשפט העליון בתיקים רו נגד וייד ("רו") והורות מתוכננת נגד קייסי ("קייסי"). פסקי דין אלה קבעו שלמדינות אין אינטרס מספיק להגביל את זכותן של נשים להפיל לפני שהעובר מסוגל לשרוד מחוץ לרחם (כ-24 שבועות לאחר הכניסה להיריון). בעתירה לבית המשפט העליון ביקשה מיסיסיפי מהשופטים לדון מחדש בכלל זה, ובכך למעשה לדון מחדש בתוקף של פסקי הדין רו וקייסי.
השופטים שמעו טיעונים בעל-פה ב-1 בדצמבר 2021. באופן חסר תקדים, ב-2 במאי 2022 הודלפה לאתר התקשורת פוליטיקו טיוטת ההחלטה מאת סמואל אליטו, אשר צפתה את ההחלטה הסופית.
רקע.
פסק הדין התקדימי רו נגד וייד משנת 1973 קבע שלנשים יש זכות לבחור לעבור הפלה בשליש הראשון של ההיריון, ושלמדינות האיחוד אין זכות להגביל הפלות בתקופה זו. בשנת 1992 דן בית המשפט בשאלת הזכות לבחור בהפלה בתיק "הורות מתוכננת נגד קייסי". על בסיס התיקון ה-14 לחוקה, בית המשפט קבע שהגבלות על הפלה לפני הזמן בו העובר מסוגל לשרוד מחוץ לרחם (viability) פוגעות בזכותן של נשים להליך הוגן. ככלל, מאז קייסי נאסר על מדינות להגביל הפלות לפני השבוע ה-24 להיריון. עם זאת, על פי הפסיקה ב"קייסי", הזכות של נשים לעבור הפלה אינה אבסולוטית, ויש לאזנה אל מול אינטרסים פוטנציאליים של המדינה.
מאז קייסי הוגשו לבית המשפט העליון עתירות שונות המבקשות לערער על כלל זה, אך ככלל הן נדחו. לאחר מותה של השופטת רות ביידר גינסבורג והחלפתה על ידי איימי קוני בארט, וביתר שאת לאחר שהסכים בית המשפט לדון בחוק החדש של מיסיסיפי, מחוקקים במדינות בעלות רוב רפובליקני החלו להעביר חוקים שהתפרשו הכללים שקבע בית המשפט העליון. עד מאי 2021, לפחות 22 מדינות העבירו חוקים ברוח זו, בתקווה שהרוב השמרני בבית המשפט יקבל את חוקתיותם.
החוק במדינת מיסיסיפי (Gestational Age Act) עבר במרץ 2018. הוא קבע שאסור לאנשי רפואה לבצע הפלות לאחר השבוע ה-15 להיריון, למעט במקרים חריגים של מקרי חרום רפואיים וגילוי של מומים מולדים בעובר. הארגון לבריאות נשים בג'קסון, שמפעיל את מרפאת ההפלות היחידה במיסיסיפי, הגיש עתירה נגד החוק יום לאחר שעבר.
ערכאות נמוכות.
בית המשפט הפדרלי המחוזי בדרום מיסיסיפי קיבל את עתירת הארגון נגד החוק והטיל צו שאוסר על אכיפתו. הוא קבע שעל פי העובדות שהוצגו בפני בית המשפט העובר הוא בר-קיימא מחוץ לרחם רק בשבועות ה-23 או ה-24 להיריון, ולכן למדינה אין סיבה לגיטימית להגביל הפלות לפני כן. השופט כתב בהחלטתו מנובמבר 2018 כי "המדינה בחרה להעביר חוק שהיא ידעה כי אינו חוקתי, בשביל לקדם קמפיין שהחל לפני עשורים והובל על ידי קבוצות אינטרס, במטרה לבקש מבית המשפט העליון לבטל את רו נגד וייד". הוא אמר בנוסף שבית המשפט מחויב לתקדימים של בית המשפט העליון ולא "לחישובים הבלתי-כנים של המחוקקים במיסיסיפי".
לאחר ההחלטה בבית המשפט המחוזי, עתרה המדינה לבית המשפט הפדרלי החמישי לערעורים. שלושה השופטים שדנו בתיק דחו את הערעור ואישרו את הפסיקה של בית המשפט המחוזי. השופטים כתבו שלמדינות מותר לקבוע כללים לגבי הפלות גם לפני שהעובר בר-קיימא, כל עוד הם לא פוגעים בזכות האישה להליך הוגן, אך אסור להם להטיל איסור גורף על הפלות בתקופה זו של ההיריון.
בית המשפט העליון.
מיסיסיפי עתרה ביוני 2020 לבית המשפט העליון בבקשה שיהפוך את החלטת הערכאות הנמוכות. באופן לא רגיל, בית המשפט העליון, שלו הזכות לבחור את התיקים בהם הוא דן, דחה את ההחלטה אם לדון בעתירה במשך חודשים רבים. ב-17 במאי 2021 הוציא בית המשפט צו עיון מחדש, לפיו בית המשפט ידון בעתירה ובאופן ספציפי בשאלה "האם כל האיסורים על הפלה מלאכותית לפני שהעובר בר קיימא הם בלתי-חוקתיים?". על פי הכללים של בית המשפט העליון, כדי לדון בעתירה כלשהי, נדרשים קולותיהם של ארבעה שופטים לפחות המעוניינים לדון בה. כיוון שהחוק של מיסיסיפי מערער במפורש על הכללים שנקבעו ברו ובקייסי, ההחלטה לדון בעתירה פורשה כהבעת נכונות מצד בית המשפט לדון מחדש בפסיקה הקודמת, כתוצאה של שינויים בהרכב בית המשפט.